b'\n_START_ARTICLE_\nMandagsklubben\n_START_SECTION_\nHistorikk\n_START_PARAGRAPH_\nProgrammet hadde premiere h\xc3\xb8sten 1996 med Kari Gj\xc3\xa6ver Pedersen som programleder samt Thomas Giertsen og Bjarte Hjelmeland som faste paneldeltakere. Programmet ble imidlertid stoppet etter episode ni da Hjelmeland tilsynelatende urinerte p\xc3\xa5 ukebladet Se og H\xc3\xb8r (det viste det seg senere at han helte \xc3\xb8l p\xc3\xa5 ukebladet mens han sto med ryggen til kamera). Deltagerne hadde ogs\xc3\xa5 \xc2\xabraljert over TVNorges d\xc3\xa5rlige \xc3\xb8konomi\xc2\xbb og i den forbindelse p\xc3\xa5pekt at \xc2\xabTVNorge-sjef Jan Steinmann var feit, og at kroppen hans slett ikke bar preg av at kanalen var i vanskelige tider\xc2\xbb, noe som ikke falt i god jord hos TVNorge._NEWLINE_I 1998 ble programmet satt opp p\xc3\xa5 sendeskjemaet igjen, denne gang med Silje Stang som programleder og Thomas Giertsen og Nils Ole Oftebro som faste paneldeltakere. I tillegg produserte Espen Eckbo faste innslag for programmet fra 1998 til 1999. Etter programmet 2. mars 1998 havnet programmet \xc2\xabunder lupen til Statens tobakksskader\xc3\xa5d\xc2\xbb. Programmets seertall steg jevnt gjennom 1998, og p\xc3\xa5 grunnlag av h\xc3\xb8stsesongen 1998 ble Stang, Giertsen og Oftebro k\xc3\xa5ret til \xc2\xab\xc3\x85rets TV-fjes\xc2\xbb og programmet til \xc2\xab\xc3\x85rets TV-program\xc2\xbb av Dagbladets lesere. Siste episode h\xc3\xb8sten 1998 hadde 344\xc2\xa0000 seere, og sesongen v\xc3\xa5ren 1999 hadde hadde \xc2\xabopptil 400 000 seere\xc2\xbb med i gjennomsnitt 328\xc2\xa0000 seere. V\xc3\xa5ren 1999 vant Silje Stang prisen Folkets TV-favoritt (Den gylne fjernkontroll) for programmet, k\xc3\xa5ret av Se og H\xc3\xb8rs lesere, under Gullruten._NEWLINE_Etter v\xc3\xa5rsesongen 1999 ble programmet atter en gang nedlagt \xe2\x80\x93 for s\xc3\xa5 \xc3\xa5 gjenoppst\xc3\xa5 nok en gang i januar 2000 med Solveig Kloppen som programleder samt Espen Thoresen og Atle Antonsen som faste paneldeltakere og Johan Golden som uteg\xc3\xa5ende reporter. Denne tredje omgangen ble ikke en like stor suksess som de to foreg\xc3\xa5ende, og endte opp med i gjennomsnitt rundt 170\xc2\xa0000 seere. Programmet ble endelig nedlagt p\xc3\xa5 TVNorge etter vintersesongen 2000, men konseptet ble senere kj\xc3\xb8pt av TV 2, som startet opp igjen programmet i januar 2002 under tittelen Torsdagsklubben.'